text: Får falske bøder på nettet
  08 oktober 2012 kl. 15.57
  Politiet advarer mod falske bøder, som kan dukke op på din computer. En pop-up kræver, at du indbetaler 1000 kr. inden tre døgn - ellers bliver computeren låst.
  Computerbeskeden er bl.a. dukket op på Fyn og i Kolding-området. Af beskeden fremgår det, at man har overtrådt loven ved for eksempel at have downloadet børneporno eller lignende, og at man derfor skal betale en bøde.
  - Der er tale om ren svindel. Politiet ville aldrig henvende sig til borgerne på den måde, udtaler vicepolitikommissær Gunner Solsø i en pressemeddelelse.
  Det er kun godt en uge siden, at Rigspolitiet var ude med en lignende advarsel.
  Her drejede det sig også om en pop-up, hvor Rigspolitiet, Politiet i Kongeriget Danmark eller andre landes politimyndigheder står som afsender.
  - Der er tale om forsøg på internetkriminalitet, og har altså intet med politiet at gøre.
  - Vi vil gerne advare borgerne mod de mange forskellige former for svindel, der jævnligt florerer på nettet, udtalte vicepolitiinspektør Johnny Lundberg fra Rigspolitiets it-efterforskningscenter (NITEC) dengang.
  - Borgerne skal altid bruge deres sunde fornuft, når de er på nettet og modtager mistænkelige henvendelser.
  - Ikke mindst hvis afsenderen ønsker, at man skal videregive personlige oplysninger, herunder kreditkortoplysninger, eller at man skal klikke på links i disse mails. I så fald gør man som udgangspunkt klogest i at ignorere henvendelsen, forklarede Johnny Lundberg.
  
  3000 betalte
  I sidste måned blev det afsløret, at op mod 3000 svenskere havde indbetalt penge til en konto i Liechtenstein. De havde modtaget en rykker for at have downloadet porno på nettet, og at computerens IP-adresse var blevet sporet. 
  Der er indbetalt beløb fra få hundrede svenske kroner til flere tusinde kroner.
  